M E S T O Š A Ľ A

Organizácia sociálnej starostlivosti mesta Šaľa

# **Mestské zastupiteľstvo v Šali**

**Materiál číslo F 2/4/2024**

**Zmluva o partnerstve v zmysle výzvy na predkladanie žiadostí o poskytnutie prostriedkov mechanizmu na rozšírenie kapacít komunitnej starostlivosti II.**

Návrh na uznesenie:

Mestské zastupiteľstvo v Šali

1. **prerokovalo**

Zmluvu o partnerstve v zmysle výzvy na predkladanie žiadostí o poskytnutie prostriedkov mechanizmu na rozšírenie kapacít komunitnej starostlivosti II.,

1. **berie na vedomie**

Zmluvu o partnerstve v zmysle výzvy na predkladanie žiadostí o poskytnutie prostriedkov mechanizmu na rozšírenie kapacít komunitnej starostlivosti II.

**Spracovala: Predkladá:**

Mgr. Alena Bednár v. r. Mgr. Alena Bednár v. r.

riaditeľka OSS Šaľa riaditeľka OSS Šaľa

Predložené mestskému zastupiteľstvu 26. septembra 2024

**Dôvodová správa**

Organizácia sociálnej starostlivosti mesta Šaľa (ďalej len „OSS“) v spolupráci s mestom Šaľa (ďalej len „Mesto“) spracovali projekt „Nový objekt zariadenia podporovaného bývania“ (ďalej len „Projekt“), ktorý spolu so žiadosťou bude podávať v zmysle zákona č. 368/2021 o mechanizme na podporu obnovy a odolnosti a o zmene a doplnení iných zákonov (ďalej len „zákon o podpore“) na Ministerstvo práce sociálnych vecí a rodiny Slovenskej republiky ( ďalej len „MPSVaR SR“).

Projekt plánujeme realizovať na pozemku registra C KN parc. č. 791/23 zastavaná plocha a nádvorie o výmere 2127 m2 vedená katastrálnym odborom Okresného úradu v Šali pre obec a katastrálne územie Šaľa na LV.č.1 t.j. vo výlučnom vlastníctve mesta Šaľa.

Výstavba objektu je predpokladaná v zastavanej obytnej zóne južnej časti mesta Šaľa, s dobrou dopravnou dostupnosťou a občianskou vybavenosťou a poskytuje optimálnu orientáciu obytných miestností na svetové strany. Pozemok je vhodný pre tento typ zástavby. Rozľahlý pozemok umožňuje diferencovať činnosti a zóny v záhrade pre oddych, aj prácu. Hlavný vstup na pozemok je z Jazernej ulice, s dostatočným priestorom na parkovaciu aj manévrovaciu plochu pre cca 9 automobilov s možnosťou prístupu pre peších z ulice V. Šrobára.

Lokalita sa nachádza v širšom centre mesta Šaľa. Okolitá zástavby pozostáva z bytových domov na ul. V. Šrobára a ul. Jazernej, rodinných domov so záhradami na ulici Jazernej, radovými garážami na ulici Jazernej a V. Šrobára. V susedstve pozemku sa naľavo od vstupu nachádza stavba obchodnej spoločnosti zaoberajúcej sa veľkoobchodom s floristickým materiálom (prestavaný rodinný dom), napravo od vstupu na pozemok je areál bývalých technických služieb mesta Šaľa teraz využívaný viacerými podnikateľskými subjektami na základe nájomných zmlúv.

V dostupnej vzdialenosti od pozemku – či už hlavným vstupom z ulice Jazernej, alebo vstupom pre peších z ulice V. Šrobára sa nachádzajú zastávky mestskej hromadnej dopravy a medzimestských autobusových spojov – cca 300 m a tiež zariadenia občianskej infraštruktúry:

Potraviny – cca 400 m , ďalšie 650 m,

Ambulancia praktického lekára pre dospelých, kaderníctvo – cca 500 m

Centrálna mestská zóna ( mestský úrad, kostol, obchody, reštaurácie, cukrárne, služby (čistiareň, kľúčová služba, kaderníctvo, holičstvo a pod) – 900 – 950 m

Pošta, Poliklinika NSK – 1,2 km

Železničná stanica, autobusová stanica – 1,3 km

Dom kultúry – 1,5 km, kultúrne stredisko Večierka – 400 m, Mestská knižnica – 800 m

Predkladaný projekt je v súlade s národným projektom 1. „Prechod z inštitucionálnej na komunitnú starostlivosť a podporu s cieľom zabezpečenia dostupnosti rôznorodých sociálnych služieb komunitného charakteru v súlade s potrebami cieľových skupín sociálnych služieb“.

Výstavbou nového zariadenia podporovaného bývania chceme riešiť služby bývania nielen pre aktuálnych prijímateľov DSS, ale aj pre potenciálnych záujemcov z komunity. Takouto formou bývania chceme predchádzať tomu, aby po strate rodinných príslušníkov boli ľudia so zdravotným postihnutím odkázaní na bývanie v inštitucionálnom prostredí zariadení mimo mesta Šaľa. Napĺňanie potrieb a predstáv prijímateľov prostredníctvom aktivizácie, prípravy na prácu, záujmových aktivít a potrieb plánujeme riešiť v ambulantnej sociálnej službe denného stacionára oddelene od pobytovej služby.

**Stanovisko právnika mesta:**

Zmluva je po formálno-právnej stránke v súlade s platnými právnymi predpismi SR.

Prílohy:

1. Zmluva o partnerstve