M E S T O Š A Ľ A - Mestský úrad

# **Mestské zastupiteľstvo v Šali**

Materiál číslo D 4/4/2024

**Návrh na majetkovoprávne usporiadanie nehnuteľností nachádzajúcich sa v parku a pod chodníkom v Šali mestská časť Veča**

Návrh na uznesenie:

Mestské zastupiteľstvo v Šali

1. **prerokovalo**

návrh na majetkovoprávne usporiadanie nehnuteľností nachádzajúcich sa v parku a pod chodníkom v Šali mestská časť Veča,

1. **schvaľuje**

uzatvorenie zmluvy o budúcej zmluve o kúpe pozemku parcela registra E KN č. 141, orná pôda o výmere 302 m2, vedený katastrálnym odborom Okresného úradu Šaľa pre obec a katastrálne územie Šaľa na liste vlastníctva č. 7365, od jednotlivých oprávnených dedičov a v kúpnej cene podľa prílohy č. 1 k tomuto uzneseniu spolu s úhradou nákladov na dedenie t. j. notárskych a súdnych poplatkov.

**Spracovala: Predkladá:**

JUDr. Ing. Margita Pekárová v. r. Mgr. Miloš Kopiary v. r.

vedúca OSMaZM referent OSMaZM

Predložené mestskému zastupiteľstvu 26. septembra 2024

**Dôvodová správa:**

Pracovníci mesta Šaľa pri majetkovo právnom preverovaní vlastníctva k pozemkom na Pribinovom námestí v mestskej časti Veča zistili, že k parc. E KN č. 141, orná pôda o výmere 302 m2, vedený katastrálnym odborom Okresného úradu Šaľa pre obec a katastrálne územie Šaľa na LV č. 7365, sú evidovaní známi vlastníci na neznámom mieste a to nebohý Karol Botka (\*17.10.1900, zomrel 26.5.1975) a manželka Etela Botková (\*26.8.1902, zomrela 28.6.1964) (ďalej len „právni predchodcovia“ alebo „poručitelia“). Mali dvoch synov Jozefa Botku (narodený 17.6.1923 a zomrel 28.2.1981) a Karola Botku ml. (narodený 25.5.1925 zomrel 11.8.1982).

Pre majetkovoprávne vysporiadanie pozemkov pod parkom vecný útvar vykonal šetrenie o dedičoch vyššie uvedených vlastníkov a následne listom oslovil prvých 8 oprávnených dedičov a druhým listom ďalších 6 s ponukou na majetkovoprávne vysporiadanie pozemkov pod parkom, chodníkom a parkoviskom (príloha č. 1 – zoznam oprávnených dedičov a nimi navrhnutá cena, príloha č. 2 – snímka z mapy, príloha č. 3 – snímka z ortofotomapy). Podľa prílohy č. 2 je zrejmé, že pozemky sa nachádzajú aj pod cestou I. triedy a chodníkmi, ale dedičia nemali záujem o odčleňovanie pozemkov, ale iba o odpredaj celej nehnuteľnosti, tak ako je vedená v katastrálnom operáte. Oprávnení dedičia súčasne budú žiadať preplatenie nákladov na dedenie – notárske a súdne poplatky (predbežne v sume 500,- EUR). Kompletnú sumu budeme vedieť až po právoplatnosti dedičského rozhodnutia.

Vzhľadom k tomu, že ide o verejnoprospešný účel, podarilo sa dohodnúť cenu od 20,- EUR/ 1m2 do 30 EUR/ 1m2 od jednotlivých oprávnených dedičov – príloha č. 1.

Súčasne sme za oprávnených dedičov vypracovali a podali návrh na dodatočné prejednanie dedičstva po právnych predchodcoch a po schválení nášho návrhu bude so všetkými oprávnenými dedičmi uzatvorená zmluva o budúcej kúpnej zmluve so záväzkom oprávnených dedičov v lehote do 30 dní odo dňa právoplatnosti osvedčenia o dedičstve po ich právnych predchodcoch uzatvoriť kúpnu zmluvu s mestom Šaľa za cenu podľa prílohy č. 1.

**Stanovisko MsÚ:**

MsÚ odporúča MsZ schváliť návrh uznesenia v zmysle právnych skutočností uvedených v dôvodovej správe.